Sáləmen. Dziá ású ámǒs sábad. 2M̀bəm̀bə dzam nə́ bǐ dzə́mə́lə Ǹtondôbə, nə́ bǐ yīa biá ású dzwé dóe ǎ Zāmbá Mədaŋa Yóbo ! 3Nə́ bǐ yédan m̀kpáán mətǐŋ wóe a tádigi kíkídígi, ai sósōō woe məlú məlú, 4ai okɔgɔ, ai tɔ́ŋ, ai kíŋ mvɛ́d oyəŋ. 5Amú m̀bɔán wóe wádzála ma ai miǹtag, ǎ Ńtondôbə ! Éyɔŋ mǎbəbə mim̀bɔán míe, mə̌ ngábom ayéngá ai miǹtag. 6Mim̀bɔán míe mí bui anén ádzē ǎ Ńtondôbə Ábím təge ai asóŋó mīńtámáŋ míe mí nə́ dī ! 7Okūkǔd mod wáwōg kig dzóm ziŋ étē, ńsísīm ó nə ǹkɔ̄d ó sə́ kig dzǎm yəm. 8Ngə́ bə̄búg mətǐŋ bánāŋ anə́ élɔ̄g, ngə́ bəbɔ bə́ abé bə́sə̄ bâsam, é nə̄ ású báyi kpeeban á ńnomó etɔá. 9Hədá wa, á ó nə̄ á yób wē, o nə Ǹtondôbə á kɔ́m yǎ kɔ́m ! 10Tám yēn mīńzīzíŋ míe ǎ Ńtondôbə ! Tám yén anə́ mīńzīzíŋ míe myáyi mǎn wū ńdɔ̄ fə bəbɔ bə́ ábé bə́sə̄ bâyi mǎn tsaman 11O ngátəle asú dámā á yób anə́ tɔ́ŋ nyād, ńdɔ mawɔ́bɔ m̀kpámáŋ ḿbɔ́n. 12dís dáma láyēn ébá bámɔ́n mā; ńdɔ̄ fə bə́bə̂ bə́ bod bázu lúman ai ma, alɔ́ dáma láwōg bɔ̄. 13Sósōō mod a náŋ anə́ álēn a yabá anə́ ómǎŋ yā Libáŋ; 14m̀bɛán á ndá Ńtondôbə, a fái a mə̄ndá mə́ Zāmbá wāān. 15Tɔ ábǒg áyóm dábán, a ngíní á wūmu, a nə ǹdzálán á túd ai məkə́mə́de ai anyumán; 16a yédégan tə́tə̄lə́ Ǹtondôbə: “A nə akóm dáma ! Ábə̄ nyé təge ai miǹkɔ́d.”